Polisiebeamptes vas wat buitelanders glo beroofBeamptes van die Pretoria Sentraal-polisiestasie is vandeesweek in hegtenis geneem en onder meer van roof aangekla. (Foto: Google / Pretoria Sentraal-polisie) Beamptes van die Pretoria Sentraal-polisie wat glo ’n gewoonte daarvan maak om buitelandse burgers aan te keer en te beroof, is Woensdag op heterdaad deur ’n multidissiplinêre taakspan betrap. Vier polisiebeamptes is in hegtenis geneem terwyl twee te voet gevlug het. Dié span, wat uit onder andere die polisie se taktiese operasionele bestuurspan, die Tshwane-metropolisie en misdaadintelligensie bestaan, het die niksvermoedende verdagtes Woensdag in die omgewing van die Fonteine-sirkel dopgehou nadat inligting vroeër oor hul beweerde misdadige bedrywighede ontvang is. Dit word beweer dat dié polisiebeamptes buitelandse burgers op pad na die kantoor van binnelandse sake in die Pretoriase middestad beroof. Die beamptes verlaat glo hul jurisdiksie om hul teikens vanaf Brooklyn te agtervolg, en slaan dan toe sodra dié slagoffers die Pretoria Sentraal-gebied binnegaan. “Die polisielede sal hulle [buitelandse burgers] dan na bewering voorkeer, deursoek en hul besittings vat,” het kol. Katlego Mogale, polisiewoordvoerder, in ŉ verklaring gesê. Beamptes van die Pretoria Sentraal-polisiestasie is vandeesweek in hegtenis geneem en onder meer van roof aangekla. (Foto: Google / Pretoria Sentraal-polisie) “Woensdagaand was klaarblyklik nie anders nie. Die verdagtes het met hul onwettige aktiwiteite begin, sonder die wete dat hulle deur wetsgehoorsame lede van die multidissiplinêre span dopgehou is. Die verdagtes het die Fonteine-sirkel genader, op hul niksvermoedende slagoffers toegeslaan en hulle beroof.” Mogale sê die verdagtes was op pad om die toneel te verlaat toe die taakspan op hulle toegeslaan het. Vier verdagtes is op die toneel in hegtenis geneem terwyl twee uit hul voertuie gespring en te voet gevlug het. Dié twee verdagtes is glo deur die stasiebevelvoerder gekontak, maar nie dadelik met hul aankoms by die stasie in hegtenis geneem nie. Volgens Mogale het die bevelvoerder die gesteelde goedere by die verdagtes afgeneem en het een van hulle weer op pad na die selle gevlug. Dit is nie duidelik of dié beampte intussen aangekeer is nie. Die verdagtes sal binnekort in die hof verskyn waar hulle op aanklagte van roof, die besit van vermoedelik gesteelde goedere en regsverydeling sal teregstaan.